เดินหน้าสานสัมพันธ์ทางการทูต ในการรับมือสถานการณ์โควิด-19
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่าประเทศไทย ได้รับความร่วมมือเพิ่มเติมจากประเทศต่างๆ ในการช่วยรับมือสถานการณ์โควิด-19 โดยเมื่อวันที่ 13 กันยายนที่ผ่านมา รัฐบาลเยอรมนีส่งมอบยา Casirivimab/Imdevimab รักษาโควิด-19 จำนวน 2,000 ยูนิต ถึงไทย โดยไทยขอบคุณรัฐบาลเยอรมนี ในไมตรีจิตครั้งนี้สะท้อนถึงมิตรภาพที่ยาวนาน ความสัมพันธ์ทางการทูตที่แข็งแกร่ง และความร่วมมือที่ใกล้ชิดแน่นแฟ้นระหว่างหน่วยงานของทั้งสองประเทศ นอกจากนี้ เมื่อวันที่ 14 กันยายนที่ผ่านมารัฐบาลญี่ปุ่น ประกาศมอบวัคซีนแอสตร้าเซนเนก้าเพิ่ม 300,000 โดส ให้ไทยเพิ่มเติม หลังจากเคยส่งมอบให้ไทยแล้ว 2 ครั้ง จำนวน 1 ล้าน 3 แสน 5 หมื่นโดส วันเดียวกันนั้น คณะรัฐมนตรียังมีมติเห็นชอบตามที่กระทรวงสาธารณสุขเสนอจัดซื้อวัคซีนป้องกันโควิด-19 ของแอสตร้าเซนเนก้า จํานวน 449,500 โดส จากรัฐบาลราชอาณาจักรสเปน ซึ่งเป็นประเทศแรกในสหภาพยุโรป ที่พร้อมจําหน่ายวัคซีนโควิด-19 ให้แก่รัฐบาลไทย โดยการจัดซื้อวัคซีนต่อจากมิตรประเทศ เป็นไปตามนโยบายการทูตเชิงรุกด้านความร่วมมือเรื่องวัคซีนของไทยและเป็นข้อริเริ่มของนายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ